b'\n_START_ARTICLE_\nVesisuoni\n_START_PARAGRAPH_\nVesisuoni tarkoittaa kansanuskomusten mukaista maan alla kulkevaa pohjaveden v\xc3\xa4yl\xc3\xa4\xc3\xa4 tai kanavaa, joka muistuttaa l\xc3\xa4hinn\xc3\xa4 maanalaista puroa. Todellisuudessa t\xc3\xa4llaiset v\xc3\xa4yl\xc3\xa4t ovat harvinaisia, ja suurin osa vesisuonia koskevista k\xc3\xa4sityksist\xc3\xa4 on n\xc3\xa4enn\xc3\xa4istiedett\xc3\xa4 ja kansanuskomuksia. Vedell\xc3\xa4 ei ole taipumusta muodostaa itselleen suonia. Suurin osa pohjavedest\xc3\xa4 liikkuu maan huokoisissa kerroksissa kuten hiekassa ja sorassa. Kallioper\xc3\xa4ss\xc3\xa4 esiintyy joskus halkeamia ja esimerkiksi kalkkikivess\xc3\xa4 luoliakin, joissa on vett\xc3\xa4.\n_START_SECTION_\nUskomukset\n_START_PARAGRAPH_\nVesisuoniin liittyy paljon n\xc3\xa4enn\xc3\xa4istieteellisi\xc3\xa4 k\xc3\xa4sityksi\xc3\xa4. Vesisuoniin uskovat katsovat kuitenkin veden kulkevan vesisuonissa l\xc3\xa4hes millaisessa maastossa tahansa. Esimerkiksi valtaosa taikavarvun k\xc3\xa4ytt\xc3\xa4jist\xc3\xa4 uskoo vesisuoniin. Oletettujen vesisuonten kannalta otollisimmin saatetaan jopa rakentaa taloja, yleens\xc3\xa4 vesisuonia v\xc3\xa4ltt\xc3\xa4en. Kaivo taas saatetaan tehd\xc3\xa4 esimerkiksi "kolmen vesisuonen risteykseen"._NEWLINE_Uskomus vesisuoniin on usein jollakin tavalla mystinen. Vesisuonet saattavat muodostaa erilaisia verkostoja ja s\xc3\xa4teitt\xc3\xa4isi\xc3\xa4kin kuvioita maan alla, joita voi selvitt\xc3\xa4\xc3\xa4 vain asioihin perehtynyt tiet\xc3\xa4j\xc3\xa4 varpuineen. Hyvin samantapaisia ovat k\xc3\xa4sitykset kuviteltujen henkimaailman energioiden vastaavantapaisesta virtaamisesta._NEWLINE_Vesisuonten on v\xc3\xa4itetty vaikuttavan taika\xc2\xadvarpuun maas\xc3\xa4teilyn tai heikkojen magneetti\xc2\xadkenttien v\xc3\xa4lityksell\xc3\xa4. Termin maa\xc2\xads\xc3\xa4teily on tehnyt tunnetuksi saksalainen Gustav von Pohl, joka my\xc3\xb6s v\xc3\xa4itti t\xc3\xa4m\xc3\xa4n s\xc3\xa4teilyn aiheuttavan sy\xc3\xb6p\xc3\xa4\xc3\xa4 ja muita sairauksia. T\xc3\xa4st\xc3\xa4 ei kuitenkaan ole todisteita. Teoreettisesti on p\xc3\xa4\xc3\xa4telty, ett\xc3\xa4 maan alla virtaava vesi todella aiheuttaa heikkoja magneetti\xc2\xadkent\xc3\xa4n muutoksia, mutta ne ovat niin pieni\xc3\xa4, ettei niit\xc3\xa4 ole voitu mitata. Kuitenkin Finn Sk\xc3\xb8tt Andersen on v\xc3\xa4itt\xc3\xa4nyt ihmisen kykenev\xc3\xa4n havaitsemaan n\xc3\xa4inkin heikot magneetti\xc2\xadkent\xc3\xa4n vaihtelut, mit\xc3\xa4 useimmat tutkijat eiv\xc3\xa4t pid\xc3\xa4 uskottavana.\n_START_SECTION_\nKentt\xc3\xa4kokeet\n_START_PARAGRAPH_\nHelsingin yliopiston kasvitieteellisess\xc3\xa4 puutarhassa Kaisaniemess\xc3\xa4 tehtiin hydrologisen toimiston Matti W\xc3\xa4reen johdolla tutkimuksia alueen vesisuonista. Useita kymmeni\xc3\xa4 varpumiehi\xc3\xa4 teki kartan alueen vesisuonista ja kaikki ne olivat erilaisia. Koe toistettiin El\xc3\xa4intarhan kent\xc3\xa4ll\xc3\xa4. T\xc3\xa4ll\xc3\xb6in ilmeni, ett\xc3\xa4 eri etsimiskerrat tuottivat eri tuloksia, mutta aiemman tuloksen perusteella maastoon merkityt suonet l\xc3\xb6ysiv\xc3\xa4t toisetkin etsij\xc3\xa4t, vaikka merkinn\xc3\xa4t oli tehty eri tutkintaruutuun kuin itse havainnot. Vuonna 1985 tehtiin Oulun yliopistossa tutkimus professori Onni Kari-Koskisen johdolla. Tutkimuksessa ajettiin er\xc3\xa4st\xc3\xa4 tiet\xc3\xa4 ja merkittiin varpumiesten l\xc3\xb6yt\xc3\xa4mien suonten paikat. Sama toistettiin paluumatkalla eiv\xc3\xa4tk\xc3\xa4 paluumatkalla l\xc3\xb6ydetyt suonet olleet samoissa paikoissa kuin menomatkan suonet.'